En noget usædvanlig sag om en godhjertet tyv begynder ved Retten i Hjørring om få minutter.

En 30-årig mand er på anklagebænken tiltalt for omfattende bedrageri. I ikke mindre end 255 tilfælde har manden ifølge anklageskriftet brugt stjålne dankort til at handle varer og donere penge på internettet. Derudover er han tiltalt for i et enkelt tilfælde at have solgt to lamper på dba.dk uden at levere varerne. Bedragerierne har fundet sted fra 13. maj 2014 til 10. april 2015, og sagen begynder i Hjørring klokken ni her til formiddag.